କାମାକ୍ଷାନଗରଃ କୋଭିଡ ମହାମାରୀ ସମୟରେ ସ୍କୁଲ, କଲେଜ ବନ୍ଦ ରହିଛି। ଏଭଳି ସମୟରେ ଘରେ ବସି ନରହି ଜଣେ ଯୁକ୍ତ ଦୁଇ ଛାତ୍ର ତିଆରି କରିପାରିଛନ୍ତି ଏକ ରୋବଟ୍, ଯାହାର ନାମ ସେ ରଖିଛନ୍ତି କୋଭିଡ ହେକ୍ସା ବିଟ୍ ରୋବଟ୍। ରୋବଟ୍କୁ ତିଆରି କରିଛନ୍ତି ଢେଙ୍କାନାଳ କାମାକ୍ଷାନଗର ମଢିସାହିର ବାସୁଦେବ ଓଝାଙ୍କ ପୁଅ ଦ୍ୱିତୀକୃଷ୍ଣ।
ଇଚ୍ଛା ଥିଲେ ଉପାୟ ଆପେ ଆପେ ଆସିଯାଏ। ନିଜର ଦୃଢ଼ ମନୋବଳ ସହ କିଛି ନୂଆ କରିବାର ଇଚ୍ଛା ମଣିଷକୁ ସଫଳତାର ଶୀର୍ଷରେ ପହଞ୍ଚାଏ। ଏହାର ଉଦାହରଣ ହେଉଛନ୍ତି ଢେଙ୍କାନାଳ ଜିଲ୍ଲା କାମାକ୍ଷାନଗର ମଢିସାହିର ବାସୁଦେବ ଓଝାଙ୍କ ପୁଅ ଦ୍ୱିତୀକୃଷ୍ଣ ଓଝା। ଦ୍ୱିତୀକୃଷ୍ଣ ଯୁକ୍ତ ଦୁଇର ଛାତ୍ର ହୋଇ ନିର୍ମାଣ କରିପାରିଛନ୍ତି କୋଭିଡ ହେକ୍ସା ବିଟ୍ ରୋବଟ୍ ଯାହା କୋଭିଡ ମହାମାରୀ ସମୟରେ ରୋଗୀଙ୍କ ପାଇଁ ଉପଯୋଗୀ ବୋଲି ଦାବି କରନ୍ତି ଦ୍ୱିତୀକୃଷ୍ଣ।
ଡାକ୍ତରଖାନା, କୋଭିଡ କେୟାର, କ୍ୱାରେଣ୍ଟାଇନ ସେଣ୍ଟର ଆଦି ଗୁଡିକରେ ଏହାକୁ ବ୍ୟବହାର କରାଯାଇପାରିବ ବୋଲି ଦାବି କରିଛନ୍ତି ଏହାର ନିର୍ମାତା। ଛୋଟ ବେଳୁ ଘରେ ଥିବା ଇଲେକ୍ଟ୍ରୋନିକ୍ସ ଜିନିଷ ଭାଙ୍ଗିବା ଏବଂ ସେଗୁଡିକ ସଜାଡିବାରେ ଅଭ୍ୟସ୍ତ ଥିଲେ ଦ୍ୱିତୀକୃଷ୍ଣ। ସେ ସଦାସର୍ବଦା ଜୀବନରେ କିଛି ନୂଆ କରିବାର ଅଭିଳାଷ ରଖନ୍ତି ଦ୍ୱିତୀକୃଷ୍ଣ।
ଆଧୁନିକ ଜ୍ଞାନ କୌଶଳରେ ନିର୍ମିତ ଏହି ରୋବଟ୍ରେ ଖର୍ଚ୍ଚ ହୋଇଛି ୩୦ ହଜାର ଟଙ୍କା। ନିର୍ମାଣ କରିଥିବା ରୋବଟରେ ଲାଗିଛି ୧୨ ଭୋଲଟ ବ୍ୟାଟେରୀ, ଥର୍ମାଲ ସେନସର, ରିସିଭର, ଟ୍ରାନ୍ସମିଟର, ସ୍ପ୍ରିଂକଲର ଆଦି ଉପକରଣ। ତେବେ ଦ୍ୱିତୀକୃଷ୍ଣଙ୍କ ଏଭଳି ରୋବଟ୍ ନିର୍ମାଣ ଶୈଳୀକୁ ସବୁଠି ପ୍ରଂଶସା କରାଯାଇଛି।
